ดอลล์ปรับลง หลังตลาดผิดหวังข้อมูลเศรษฐกิจสหรัฐ
ดอลลาร์สหรัฐปรับตัวลงเมื่อเทียบสกุลเงินหลักอื่นๆ เมื่อคืนนี้ (13 พ.ค.) เนื่องจากนักลงทุนผิดหวังกับข้อมูลเศรษฐกิจสหรัฐ
14 พ.ค. 2558

สำนักข่าวอินโฟเควสท์รายงานว่า ค่าเงินยูโรเมื่อคืนนี้ (13 พ.ค.) แข็งค่าเมื่อเทียบดอลลาร์สหรัฐที่ระดับ 1.1356 ดอลลาร์สหรัฐ จาก 1.1220 ดอลลาร์สหรัฐ ขณะที่เงินปอนด์เพิ่มขึ้นที่ 1.5744 ดอลลาร์สหรัฐ จากระดับ 1.5676 ดอลลาร์สหรัฐ
ค่าเงินดอลลาร์สหรัฐปรับลงเทียบกับสกุลเงินเยนที่ 119.13 เยน เทียบกับระดับ 119.89 เยน และลดลงเมื่อเทียบกับฟรังก์สวิสที่ระดับ 0.9168 ฟรังก์ จาก 0.9286 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.8101 ดอลลาร์สหรัฐ จากระดับ 0.7991 ดอลลาร์
ดอลลาร์สหรัฐได้รับแรงกดดันจากข้อมูลเศรษฐกิจที่อ่อนแอ ซึ่งทำให้นักลงทุนมีความไม่แน่ใจเกี่ยวกับช่วงเวลาที่ธนาคารกลางสหรัฐ (FED) จะเริ่มปรับขึ้นอัตราดอกเบี้ย เมื่อคืนนี้ กระทรวงพาณิชย์สหรัฐเปิดเผยว่า ยอดค้าปลีกทรงตัวในเดือนเม.ย. ที่ระดับ 4.368 แสนล้านดอลลาร์ ขณะที่ผู้บริโภคระมัดระวังในการใช้จ่าย โดยก่อนหน้านี้ นักวิเคราะห์คาดการณ์ว่ายอดค้าปลีกจะเพิ่มขึ้น 0.2% ในเดือนเม.ย.
ขณะเดียวกัน กระทรวงแรงงานสหรัฐรายงานว่า ดัชนีราคานำเข้าร่วงลง 0.3% ในเดือนเม.ย. เมื่อเทียบรายเดือน โดยเป็นการปรับตัวลงติดต่อกัน 10 เดือน และสวนทางกับคาดการณ์ของนักวิเคราะห์ที่ว่าดัชนีราคานำเข้าในเดือนเม.ย.จะเพิ่มขึ้น 0.3% นอกจากนี้ กระทรวงแรงงานยังระบุว่า ดัชนีราคาส่งออกร่วงลง 0.7% ในเดือนเม.ย. เมื่อเทียบรายเดือน -Itmujนักวิเคราะห์บางรายเชื่อว่าเฟดอาจเลื่อนการปรับขึ้นอัตราดอกเบี้ยออกไป อันเนื่องมาจากข้อมูลเศรษฐกิจที่น่าผิดหวังในช่วงที่ผ่านมา